정조 20년
丙辰七月十三日卯時上御熙政堂大臣備局堂上引見入侍時行右承旨李晩秀記事官柳遠鳴事變假注書康就昇記注官安經心記事官吳泰曾右議政尹蓍東判敦寧府事金持默行上護軍李柱國判中樞府事沈頤之行禮曹判書閔鍾顯行大護軍李敬懋吏曹判書金載瓚戶曹判書李時秀行大護軍沈煥之行護軍徐有大行護軍李冕膺開城留守趙鎭寬以次進伏訖蓍東曰近日以來風氣稍爽夕時則暑氣亦退聖體若何上曰一樣矣上曰近來炎暑當午猶劇矣聞雨澤兩南頗不足云卿等詳聞否蓍東曰以道伯狀啓見之嶺南頗有惜雨之歎其次湖南而湖右畿內可謂無前之豐兩西亦皆登稔云矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰訓將何爲入來乎俄者備堂申飭之敎司謁何以傳之晩秀曰只以兵曹判書刑曹判書勅令入來事傳下敎矣上曰兵刑判無實病而懸病故勅令入來有實病者何必入來乎上曰次對爲之蓍東曰判府事李命植疏請諸條向筵覆奏姑未啓下而其中略有釐正處今日當更爲稟定乎上曰就伊日擧條添刪更爲啓下而今筵則只言其槪可也常賑穀事何以爲定耶蓍東曰常賑穀耗縮專由於給代一事今欲盡爲推還則京外事勢亦有行不得處自今定式給代名色永爲防塞成節目遵行之意措辭矣上敎晩秀曰日省錄中勿論疏啓狀奏立綱每不分曉雖以此事言之若只以李命植上疏回啓爲綱則無以知其疏之何語直以常賑穀給代防塞著式立綱以便考閱餘皆倣此可也蓍東曰華城留守因紙所設置事請得兵曹休紙枚報備局矣上曰此事予嘗欲痛革矣各司休紙亦一文獻近來久遠文簿之無徵實由於休紙之發賣今番常賑廳文書亦全無可考豈不萬萬寒心休紙發賣不過數十年來事雖曰吏胥輩之罪而自官員已許發賣下屬安得無犯手乎向筵亦有下敎戶曹則能有久遠文書之藏置者耶時秀曰今方査出類聚矣上曰所謂兵曹休紙卽何樣文書蓍東曰軍案居多而新案成冊後舊案便歸無用矣上曰戶兵曹文書與閒漫文跡尤異雖似無用典守不失則日後安知無考徵之事自今嚴立科條無得擅自發賣之意戶兵曹一體遵守可也上曰海西宣頭案成冊纔上來有司堂上見之乎時秀曰未及見矣上曰備局事誠悶然各道乾犒饋卽辛丑定式之事而日前使問籌吏則不知爲對稱以事知書吏者應役不滿十年本司亦無數十年老鍊之吏每事輒稱不知豈不駭然宣頭案事戶判筵退後詳考以奏可也上曰日前張至顯事素知其爲人故處分止此而欲待今筵一諭卿等矣其疏所論不過請勘騎堂門將雖似小事關係則甚大渠則以騎堂事謂有後弊而予則以爲此而不嚴處則後弊不可勝言三代以上揖讓杯酒之間不令而嚴不言而信倫綱明矣風俗淳矣何等盛際無容議爲而孟子猶慮夫世變之無窮以爲有伊尹之志則可無伊尹之志則不可大易亦曰臣弑其君子弑其父非一朝一夕之故其所由來者漸矣此可見聖人之謹於微而辨之早也國之所以爲國以其有法紀也有此階限卽人鬼關頭雖以今番事言之旣曰設禁則騎堂之奉法遵令自是當然之職以其奉法遵令而反以爲罪則安用法令爲哉存天下之大防立人紀於萬世政在此等處決不可以只請薄勘泛然看過也大抵禁令一事予亦出於不得已而昨年設一禁令今年立一禁令誠不可使聞於隣國垂示於來後而苟使治能從欲人皆率敎則亦豈無收還之時乎今番禁令雖無文跡之頒示者至以懸首之律分付門將則設禁之嚴可謂較重矣騎曹堂郞事同師律何敢冒犯乎設如渠言騎曹堂郞不信命令不畏法禁則其流之害必至於莽操懿溫接跡而起人莫敢誰何從古誅亂賊而明義理非爲時君世主也卽天下萬世民彝物則之所維持者也衮職有闕則牽裾折檻固無所不可而乃以在下奉法之臣斷斷請勘背馳法令日征月邁果使命令則尼而不行奉法者從而罪之則一部經國大典火之亦可也年前專輒二字固非好語而以今國綱俗習此弊不防則將不知至於何境豈非凜然心寒處乎今日三司不論至顯之犯科諸宰不請至顯之用律以何顔登筵席乎予則以爲至顯設鞫然後王法可行大臣諸宰各陳所見可也蓍東曰國有法禁昭揭象魏一有犯者其罪何如而今番事則臣等亦未詳知禁令已下在外三司似或未得聞知但見門將之阻搪有此騎堂之請勘矣上曰果不知設禁乎此則問於渠可以知之矣命書榻敎曰大靜縣定配罪人張至顯令該府拿來嚴問得情以聞上曰諸宰中有禁堂乎鍾顯進前上曰不待傳旨啓下卽速拿來蓍東曰拿來時當不具格矣上曰只送邏將星火擧行上曰凡事有大猶可以容忍者小亦不可闊略者吳鼎源疏與張至顯疏下語雖有輕重大意則同故追後處分其疏中傳敎句語之請改不必持難直依朱書本文刪改見者果以爲勝於前本耶蓍東曰傳敎之直用朱書本文體段益重矣上曰此所謂淵覿說抃之徒也大抵以言爲諱莫今時若而言不知裁亦莫今時若甚至於犯分凌節者種種有之此法禁不嚴之致也如卿處高位者隨事告戒稍使畏戢則豈至於是乎蓍東曰今番事憤痛欲死者多臣等力請不得不敢更言而憤惋之心不能按住況年少輩無怪其語不擇發也日前筵本出後我聖上天地之大山藪之藏人孰不欽仰感服而若其憤不欲生之心亦秉彝之不能自已者也上曰卿之爲持平時啓語到今見之則別無危言而亦未免狼狽昌言日進之時猶尙如此近日言者全不畏法畢竟自陷坑坎則豈世臣之福乎且古則無論言之是非得失朝廷言議自有主張之人公共之論而今則暗中迭發漫無統紀其端莫測其勢莫遏此果何許貌樣何等爻象近日嚮用之臣如二提學亦可謂冒虛名而受實禍予常爲之悶然問諸卿卿曰不知問諸二提學二提學亦曰不知誰復知者予實慨然昨年以後朝象有何改觀厭服人情者乎蓍東曰臣等固不知何以致此而亦何敢辭其責乎上曰朴聖泰置而不論則渠之功名豈過於靈光郡守乎在聖泰被論反爲幸矣洪光一之爲人皆以爲狠毒而曾爲兼史時熟知其爲人如許孱劣者有何半分氣力乎如張至顯之柔軟者固不足深責而關係不輕不得不處分聞其晩始生男故稍從末勘矣上曰今番禁令旣稱人多不知諸臣筵退後以此筵敎各相告諭于親知之間俾勿更干重科且聞金奉朝賀長書中不出人名人多爲惑云而其時封還之附奏中有所措名故予以默運量處爲敎觀於向日筵本可知此事諸臣不可不知也上曰兵判之不入來何也晩秀曰昨日陳疏自引而到院退却矣上曰今不可更言情勢卽速入來事分付可也就昇承命出傳蓍東曰七夕製頃因泮堂不備有文任與諸生退待更召之命矣御題事體何等尊重而多日奉安于尊經閣更未有下敎者恐未安故敢此仰達上曰今則秋謁之擇吉當在近勢將於行禮後爲之矣出擧條上曰軍器寺事何以則爲好耶待卿登筵欲得其詳矣火藥庫俄送宣傳官使之摘奸以來而孟子則勸齊五勿毁明堂而今此武庫請毁之論何也設置之初五衛軍器皆自武庫支授故經紀之際皆從饒厚今雖凋弊仍而置之不害爲存羊之義毁之則有何補用於本寺者耶柱國曰非謂補用本寺財力實無修葺之望故不得已有此議矣上曰凡事莫如仍舊訓將已老矣何必毁劃古人之所經營者乎蓍東曰臣則以爲毁之不可故草記中亦不請毁矣蓍東曰軍器之堅利自古稱武庫之藏矣上曰今亦有可用者乎蓍東曰環刀長搶片箭鳥銃制樣精緻長亦有剩利於放火武藝別監輩以標紙下於本寺而換去可知其適用甲冑之所在者亦稱堅鍊若有物力則修改甚好而財力無可區劃矣上曰本寺受弊必有其源卿等詳陳可也柱國曰用度浩繁應入者少應下者多故日漸凋弊矣上曰用度緣何而浩繁蓍東曰三提調九郞廳員役亦多且緣近無工匠之役故下輩無蒙利之資弊源於此矣上曰曾在先朝因洪奉朝賀所奏甲冑米還屬惠廳後本寺匠役沾漑者少矣柱國曰臣待罪本寺尙不能反庫徵逋郞廳亦皆自知爲五日京兆本寺事抛却一邊旣不得振刷修擧則自然漸成弊局矣上曰軍器寺到今可謂冗官矣蓍東曰如備邊司設後議政府也上曰昨夏幸北營時營近白蓮洞故暫過所謂武庫衙門者遠望簷桷之軒敞可知其當初設施之不輕矣守直則別破陣爲之乎柱國曰別破陣二名輪直矣敬懋曰聞訓將言別破陣額數半減員役亦爲量減則爲撙節經用之道云其言似有見矣蓍東曰火藥庫事擧條待武庫事草記啓下當爲書入矣上命晩秀書草記批答蓍東曰今因軍器寺草記火藥庫守直官勿爲除減事旣承批旨矣該庫今爲月課貢人搗砧火藥之所而自是武庫所當句管者也各邑分送之藥丸品雖不精察飭無人事甚疎虞旣有入直官員則貢人藥丸造成時竝令摘奸申飭俾有實效爲好故敢此仰達上曰依爲之昨夏駕過時雖見之今日更遣宣傳官審視圖出形便以來地勢極好法意至重毁劃非可論而守直與修葺之方卿其各別嚴飭此後各司外摘奸之中使史官進去可也當考其守直勤慢藥品精粗與否大抵武庫之稱體貌何如則近來之有名無實而至有毁宇救弊之論事之寒心孰甚於此寺樣之復古寺屬之聊賴而府庫充溢器用堅利煥然一新俾有改觀之實效將此批旨及草記批旨餘意卿其措辭書附三淸洞武庫衙門可也出擧條蓍東曰頃因訓鍊大將李柱國上疏水陸軍換定便否關問三南監司往復兵水使論理報來後稟處之意覆啓行會矣卽見三道道臣報備局辭緣則慶尙監司李泰永以爲統水兩營之拖工櫓軍俱在沿邑則所謂防軍武學名雖水軍不過收捧身布而已於山於沿別無便否之可論而番布減加徒致驛騷軍制變通亦係難愼仍舊貫置之云全羅監司徐鼎修以爲水營及各鎭戰兵船卒之能櫓操拖者乃是給代立防之類緩急備預專在此輩而若其收布軍卒則雖沿邑之民其不能慣水制般亦與山民等耳今雖換置似難責其實用云忠淸監司林濟遠以爲陸軍之在沿邑者爲九百七十八名水軍之在山郡者三千四百三十二名內赴操校卒只五十六名餘皆納布雖欲換定數不相當而納布軍只納身布初無赴操之事設或換定徒壞水使節制就其中赴操校卒五十六名舟師邑鎭納布軍中從便換定其餘勿爲擧論云矣三南道臣論理報來者旣皆以爲難於換定而湖西道臣則就其中校卒五十六名從便換定爲辭數旣些少無甚得失各邑相換之際祗蓋騷擾之端三南水陵軍換定事竝今姑置之何如上曰依爲之出擧條上曰張至顯疏有尾附一言而此則不但其實病之難强其時予使之不入來人言之妄類如是矣左相之病卿亦聞之否蓍東曰聞以泄症頗劇云矣上曰老人之病今過一望誠爲悶然矣上曰大臣就座載瓚曰溫陽郡守卞緯鎭關西邊地守令待窠擬入事承傳而緯鎭今番殿最居中矣論以政格無以陞遷一番稟定然後臣曹可以擧行故敢此仰達矣上曰旣有所重蕩滌收用可也出擧條時秀曰以大操事問于廣州留守則以爲故重臣李文源爲守禦使時以大操之不得設行替行輪操而元無以不設大操爲定式者云矣時秀曰今番點檢時後漕倉漕軍輩來訴臣曹以爲自密陽漕倉至海口道里最遠狹巷淺灘難於行船每費許多日字於出海之前爲弊甚多而三月十三日發船乃是定式不得進退始自明年差進一旬以三月初三日發船更爲定式則庶可除多少弊端云事勢則似然而不可以渠輩之言遽改元定日字分付道臣詳察事情便否奸弊有無果如漕卒輩所言則許令進期而後漕倉領運差員卽薺浦萬戶船路過本鎭前洋故每每泊船多日遲留前後添載之弊亦未必不由於此此後裝載離發之後船隻無敢無端留泊差員亦無得下陸或有犯者道臣摘發論勘事申明嚴飭似好故敢此仰達矣上曰依爲之出擧條蓍東曰發船日之進定一旬恐不無隱情矣蓋各邑之漕納或有以穀輸去者亦或有以錢往貿者錢貿雖非漕法而亦多不得不然處如此之時日字之進定不無所由矣令道臣詳探可否之意竝入擧條中似好矣上曰卿於司僕多復舊之政而獨不能用力於軍器寺乎蓍東曰司僕則財力有裕易於用力軍器寺則無用力之地矣煥之曰臣於待罪銓曹時校書正字李夢龍陞付單子入啓矣有誤書處尙未蒙啓下矣上曰改書以入可也上曰松留進前鎭寬進伏上曰本府人才之搜訪已有所料量耶鎭寬曰此不可遽然爲之者今方廣搜矣上曰從速爲之通籍而積滯不調者將校中有武藝身手者竝皆精選好矣上曰麗太祖祭閣工役今已營建乎鎭寬曰已爲始役矣上曰何所取材鎭寬曰浦口商船有載來之木買用數十株而基址則有前朝所築階砌柱礎尙皆宛然仍而立柱稍加高大伏計矣上曰典祀廳紅箭門有之乎鎭寬曰有之矣頤之曰日來聖體若何而便候快復常度耶上曰今則快復矣頤之曰王大妃殿湯劑姑爲停止事命下矣何以爲之上曰更待下敎可也頤之曰惠慶宮湯劑更爲製入乎命書榻敎曰惠慶宮進服香吉茶依前方三貼製入晩秀曰考見文獻備考則以本職致仕不兼三字銜者勝國有李齊賢國朝則無可據者矣上曰國朝亦多只爲致仕之故事更爲詳考可也晩秀曰宰臣疏中乞許奉朝請矣上曰然則當付三字銜矣命退諸臣以次退出